EUROOPAN KOMISSIO Bryssel 7.9.2017 COM(2017) 466 final KOMISSION TIEDONANTO EUROOPAN PARLAMENTILLE, EUROOPPA-NEUVOSTOLLE JA NEUVOSTOLLE Kymmenes raportti edistymisestä kohti toimivaa ja todellista turvallisuusunionia



I.JOHDANTO Tämä on kymmenes kuukausiraportti edistymisestä kohti toimivaa ja todellista turvallisuusunionia. Se on tilannekatsaus, jossa tarkastellaan kehitystä kahden pääpilarin alalla: terrorismin ja järjestäytyneen rikollisuuden ja niiden tukemisessa käytettävien keinojen torjunnassa sekä puolustautumisvalmiuden ja selviytymiskyvyn parantamisessa kyseisten uhkien varalta. Euroopassa on viime viikkoina tehty jälleen kerran useita terrori-iskuja. Levallois-Perret’n alueella Pariisissa ajettiin 9. elokuuta 2017 autolla sotilaspartioautoa päin, jolloin kuusi sotilasta loukkaantui. Elokuun 17. päivänä 2017 Barcelonassa Las Ramblasilla tapettiin 15 ihmistä ja vahingoitettiin yli sataa ihmistä pakettiautolla. Suomen Turussa mies puukotti 18. elokuuta 2017 kymmentä ihmistä, joista kaksi kuoli. Brysselissä mies hyökkäsi 25. elokuuta 2017 veitsen kanssa sotilaita päin ja vahingoitti kahta. Samana päivänä Lontoossa mies hyökkäsi miekan kanssa poliisimiestä päin Buckingham Palacen edessä. Nämä iskut osoittavat jälleen kerran, että väkivaltaisten ääriliikkeiden ja radikalisoitumisen torjuminen on äärimmäisen tärkeää. Jäsenvaltioiden haasteena on sekä iskujen estäminen ja ehkäiseminen että iskuja ruokkivan radikalisoitumisen torjuminen. Puheenjohtaja Juncker määrittelee seuraavan vuoden painopisteet odotettavissa olevassa unionin tilaa vuonna 2017 käsittelevässä puheessa. Sitä ennen tässä raportissa tarkastellaan turvallisuusunionissa tapahtunutta edistystä unionin tilaa vuonna 2016 käsittelevässä puheessa ja komission työohjelmassa 2017 esitettyjen painopisteiden toteuttamisessa. Tässä raportissa esitetään myös tilannekatsaus muiden ensisijaisten turvallisuustavoitteiden toteuttamisesta. Komissio on viime vuoden aikana toteuttanut päättäväisesti toimia ulkorajojen turvallisuuden tehostamiseksi, tietojen vaihdon parantamiseksi, terroristien toimintatilan kaventamiseksi ja radikalisoitumisen estämiseksi. Kaikki unionin tilaa vuonna 2016 käsitelleessä puheessa asetetut ensisijaiset turvallisuustavoitteet on saavutettu Euroopan turvallisuusagendan mukaisesti. Tämä on tukenut jäsenvaltioita niiden pyrkimyksissä vastata terrorismin, järjestäytyneen rikollisuuden ja kyberrikollisuuden uhkaan. Vielä on kuitenkin paljon tehtävää. Viime vuoden saavutusten pohjalta on jatkettava tämän hetken turvallisuushaasteisiin vastaamista erityisesti tekemällä tietojärjestelmistämme yhteentoimivia, ehkäisemällä väkivaltaisia ääriliikkeitä ja radikalisoitumista, sulkemalla terroristien rahoituslähteitä ja kanavia ja parantamalla kyberturvallisuutta. II. KOHTI TOIMIVAA JA TODELLISTA TURVALLISUUSUNIONIA – KULUNUT VUOSI 1. Turvallisuuden tehostaminen ulkorajoilla ”Aiomme puolustaa rajojamme myös käynnistämällä viimeistään vuoden lopulla tiukat tarkastukset, jotka koskevat kaikkia rajat ylittäviä. Aina kun joku saapuu EU:n alueelle tai poistuu sieltä, rajanylityspaikka sekä rajanylityksen aika ja syy on kirjattava muistiin. Aiomme esittää viimeistään marraskuussa EU:n matkustustietojärjestelmää koskevan ehdotuksen. Tämän automaattisen järjestelmän avulla määritellään, kuka saa luvan matkustaa Eurooppaan. Näin Eurooppaan matkustavat henkilöt ovat tiedossamme jo ennen heidän saapumistaan EU:n alueelle.” Komission puheenjohtaja Jean-Claude Juncker, Unionin tila 2016 Viime vuonna tapahtui huomattavaa edistystä kohti turvallisuuden tehostumista ulkorajoilla. Schengenin rajasäännöstön tarkistus tuli voimaan 7. huhtikuuta 2017. Sen perusteella suoritetaan kaikkien ulkorajat ylittävien matkustajien, myös EU:n kansalaisten, järjestelmällisiä tarkastuksia tietokantoja hyväksi käyttäen. Nämä järjestelmälliset tarkastukset auttavat tunnistamaan matkustajat, jotka ovat uhka turvallisuudelle tai joista on annettu pidätysmääräys. Euroopan parlamentti ja Eurooppa-neuvosto pääsivät heinäkuussa 2017 poliittiseen sopimukseen komission huhtikuussa 2016 ehdottamasta EU:n rajanylitystietojärjestelmästä. Järjestelmään on tarkoitus kirjata kolmansien maiden kansalaisten tekemät EU:n ulkorajojen ylitykset, mikä lisää ulkorajojen valvontaa ja sisäistä turvallisuutta parantamalla tarkastusten laatua ja tehokkuutta. Komission marraskuussa 2016 esittämää ehdotusta EU:n matkustustieto- ja lupajärjestelmän (ETIAS) perustamisesta koskeva lainsäätäjien työ jatkuu edelleen. Järjestelmään kerätään tietoja henkilöistä, jotka aikovat matkustaa Euroopan unioniin ilman viisumia. Näin voidaan tehdä sääntöjenvastaiseen muuttoliikkeeseen ja turvallisuuteen liittyviä tarkastuksia ja tunnistaa mahdolliset riskit ennen henkilöiden saapumista unioniin. Komissio tekee edelleen lainsäätäjien kanssa yhteistyötä, jotta tästä ehdotuksesta päästään sopimukseen vuoden loppuun mennessä EU:n lainsäädännön painopisteistä vuodelle 2017 annetun yhteisen julistuksen mukaisesti. Koska nämä välineet perustuvat luotettaviin matkustus- ja henkilöasiakirjoihin, komissio suunnittelee myös täytäntöönpanotoimenpiteitä matkustusasiakirja- ja henkilöllisyyspetosten torjumiseksi joulukuun 2016 toimintasuunnitelman mukaisesti. 2. Tietojen vaihdon parantaminen ”Kuinka usein viime kuukausina olemme kuulleet, että tarvittavat tiedot oli jo kirjattu jonkin jäsenvaltion tietokantaan, mutta ne eivät koskaan päätyneet toisen jäsenvaltion viranomaisille, joille niillä olisi voinut olla ratkaiseva merkitys? Rajaturvallisuus tarkoittaa myös sitä, että tiedustelu- ja muiden tietojen vaihto on asetettava etusijalle. Sitä varten aiomme vahvistaa Europolia, joka tukee jäsenvaltioiden lainvalvontaviranomaisia. Parannamme viraston pääsyä tietokantoihin ja kasvatamme sen resursseja. Terrorismintorjuntakeskus, jossa on tällä hetkellä 60 työntekijää, ei kykene tarjoamaan tarvittavaa ympärivuorokautista tukea kaikkina viikonpäivinä.” Komission puheenjohtaja Jean-Claude Juncker, Unionin tila 2016 Ulkorajojen tuolla puolen puolustus nojaa dataan. Tiedonvaihdon parantaminen oli viime vuonna yksi komission painopisteistä, ja toimia toteutettiin huhtikuun 2016 tiedonannon ”Vahvemmat ja älykkäämmät tietojärjestelmät rajaturvallisuuden ja sisäisen turvallisuuden tueksi” täytäntöönpanemiseksi. Ensinnäkin komissio ehdotti joulukuussa 2016 olemassa olevien tietojärjestelmien hyötyjen maksimoimiseksi lainsäädäntöä , jolla vahvistetaan Schengenin tietojärjestelmää (SIS) EU:n onnistuneimpana lainvalvontavälineenä. Komissio lisäsi myös tukea EU:n matkustajarekisteridirektiivin täytäntöönpanolle jäsenvaltioissa muun muassa täytäntöönpanosuunnitelman ja 70 miljoonan euron lisärahoituksen avulla ja aloitti rikkomustoimet niitä jäsenvaltioita vastaan, jotka eivät vielä ole panneet täytäntöön DNA-tietojen, sormenjälkien ja ajoneuvorekisteritietojen vaihtoa koskevaa Prümin kehystä . Olemassa olevien järjestelmien parempaan hyödyntämiseen tähtäävä työ tuottaa tulostaa, mistä on osoituksena Schengenin tietojärjestelmässä tehtyjen hakujen ja niiden tuottamien osumien määrän huomattava lisääntyminen. Toiseksi komissio ryhtyi toimiin EU:n tiedonhallinnan arkkitehtuurin puutteiden korjaamiseksi. Edellä mainitun EU:n rajanylitystietojärjestelmää ja EU:n matkustustieto- ja lupajärjestelmää (ETIAS) koskevan työn lisäksi komissio esitti kesäkuussa 2017 täydentävän lainsäädäntöehdotuksen , jonka tarkoituksena on helpottaa kolmansien maiden kansalaisia koskevien rikosrekisteritietojen vaihtamista EU:ssa eurooppalaisen rikosrekisteritietojärjestelmän (ECRIS) avulla. Järjestelmä auttaa tunnistamaan rangaistukseen tuomitut kolmansien maiden kansalaiset ja ilmoittaa, millä jäsenvaltioilla on heistä tietoja. Ehdotetuilla toimenpiteillä paikataan tärkeitä tietoaukkoja, ja komissio kehottaa lainsäätäjiä etenemään asiaankuuluvien lainsäädäntöehdotusten suhteen nopeasti. Kolmanneksi komissio pyrkii tekemään tietojärjestelmistä yhteentoimivia sen varmistamiseksi, että rajavartijoilla ja lainvalvontaviranomaisilla on käytettävissään tarvitsemansa tiedot. Komissio kehitti korkean tason asiantuntijaryhmän havaintojen perusteella toukokuussa 2017 rajoja ja turvallisuutta koskevien tietojen hallintaan uuden lähestymistavan, jossa kaikki keskitetyt turvallisuuden hallinnan, rajaturvallisuuden ja muuttoliikkeen hallinnan tietojärjestelmät EU:ssa ovat yhteentoimivia ja jossa perusoikeuksia kunnioitetaan täysimääräisesti. Tavoitteena on antaa tarvittavat tiedot entistä nopeammin etulinjan poliisien, rajavartijoiden ja maahanmuuttoviranomaisten käyttöön ja poistaa nykyiset katvealueet, joilla terroristit ja muut rikolliset saatetaan kirjata eri peitenimillä eri tietokantoihin, jotka eivät ole yhteydessä toisiinsa. Komissio esitti osana tätä työtä kesäkuussa 2017 lainsäädäntöehdotuksen eu-LISAn toimivaltuuksien lisäämiseksi, jotta virasto voi varmistaa uuden lähestymistavan teknisen täytäntöönpanon. Europolin keskeinen asema lainvalvontaviranomaisena on vahvistunut edelleen viime vuoden aikana, ja siitä on tullut todellinen vakavaa rajatylittävää rikollisuutta ja terrorismia koskevan tiedonvaihdon EU-keskus. Uusi Europol-asetus tuli voimaan 1. toukokuuta 2017. Siinä virastolle annetaan välineet, joiden avulla se voi lisätä tehokkuuttaan ja tilivelvollisuuttaan. Varsinkin tietojenkäsittelyn uudet puitteet parantavat viraston valmiuksia laatia rikos analyyseja jäsenvaltioiden tueksi. Entistä järeämpi tietosuojajärjestelmä puolestaan varmistaa, että tietosuojaa valvotaan riippumattomasti ja tehokkaasti. EU:n lainvalvontatietokantojen yhdentämistä ja yhteentoimivuuden lisäämistä jatketaan edelleen. Komissio teki ehdotuksia Europolin Schengenin tietojärjestelmään pääsyn parantamiseksi, Euroopan terrorismintorjuntakeskuksen hallinnon vahvistamiseksi ja kansainvälisten kumppanien kanssa tehtävän yhteistyön hyötyjen maksimoimiseksi. Komissio kannusti myös lainvalvontayhteisöä ja tiedusteluyhteisöä lisäämään keskinäistä vuorovaikutustaan. Euroopan terrorismintorjuntakeskus on puolestaan luonut yhteyksiä terrorismin vastaiseen työryhmään. Europol sai perusteellisen tarvearvioinnin jälkeen 18 lisävirkaa uusien tehtäviensä täyttämiseen vuosina 2017–2020. Virasto sai myös EU:n vuoden 2017 talousarviossa 31 lisävirkaa, jotta se pystyy tarjoamaan ympärivuorokautista palvelua ja lähettämään henkilöstöä kentälle. Näiden lisäysten jälkeen Europolissa on yhteensä 550 virkaa. Komissio ehdotti EU:n vuoden 2018 talousarvioesityksessä Europolin vahvistamista edelleen 16 viralla sen erillisten keskusten , sen internet-ilmoitusyksikön terroristisen sisällön poistamiseen verkosta antaman tuen ja verkkopetosten torjuntatoimien lujittamiseksi. Europol kertoo, että tietojen syöttäminen sen tietokantoihin kasvaa tasaisesti. On kuitenkin edelleen välttämätöntä, että jäsenvaltiot ovat täysimääräisesti mukana Euroopan terrorismintorjuntakeskuksessa, antavat kaiken olennaisen tiedon Europolille yhteistä analyysiä varten ja osallistuvat Europolin operatiiviseen yhteistyöhön sen kansallisille viranomaisille tarjoaman tuen hyödyntämiseksi kaikin mahdollisin tavoin.

3. Terroristien toimintatilan kaventaminen ”Sen vuoksi johtamani komissio on asettanut turvallisuuden alusta lähtien etusijalle: olemme säätäneet terrorismin ja ulkomaille terrorismitarkoituksessa matkustamisen laittomiksi kaikkialla EU:ssa, olemme ryhtyneet toimiin ampuma-aseiden käytön ja terrorismin rahoituksen lopettamiseksi, (…).” Komission puheenjohtaja Jean-Claude Juncker, Unionin tila 2016 EU toteutti viime vuonna uusia toimia terroristien toimintatilan kaventamiseksi. Lainsäätäjät hyväksyivät 15. maaliskuuta 2017 terrorismin torjumista koskevan direktiivin , joka auttaa estämään terrori-iskuja säätämällä laittomaksi esimerkiksi terrorismin rahoittamisen, koulutukseen osallistumisen tai matkustamisen terrorismitarkoituksessa sekä tällaisten matkojen järjestämisen tai edistämisen. Direktiivissä vahvistetaan myös terrorismin uhrien oikeudet ja luetellaan palvelut, joilla voidaan täyttää heidän erityistarpeensa. Jäsenvaltioiden on saatettava uudet säännöt osaksi kansallista lainsäädäntöä viimeistään 8. syyskuuta 2018. Lainsäätäjät hyväksyivät 17. toukokuuta 2017 tarkistetun aseiden hankinnan ja hallussapidon valvonnasta annetun ampuma-asedirektiivin . Se laajentaa huomattavasti kiellettyjen aseiden valikoimaa, koska sen perusteella vaarallisimmat aseet poistetaan laajemmasta kierrosta. Jäsenvaltioiden on otettava 14. syyskuuta 2018 mennessä käyttöön vaatimusten mukainen aseiden hankinnan ja hallussapidon valvonta sen varmistamiseksi, että rikollisryhmät tai terroristit eivät hyödynnä unionin eri osien toisistaan poikkeavia sääntöjä. Samanaikaisesti jatkettiin toimia rikollisten ja terroristien käytettävissä olevien laittomien aseiden tarjonnan tyrehdyttämiseksi. Neuvosto totesi 18. toukokuuta 2017 komission kehotuksen mukaisesti, että laiton ampuma-aseiden kauppa on edelleen EU:n ensisijainen rikosuhka vakavan ja järjestäytyneen rikollisuuden torjunnassa neljän seuraavan vuoden aikana. Komissio jatkoi myös joulukuussa 2015 julkaistun ampuma-aseiden ja räjähteiden laittoman kaupan ja käytön torjumista koskevan toimintasuunnitelman täytäntöönpanoa. Europol valmistelee parhaillaan Europolin vierailevien virkamiesten sijoittamista Albaniaan, Bosnia ja Hertsegovinaan ja Serbiaan ampuma-aseiden ja ampumatarvikkeiden laittoman kaupan torjunnan edistämistä Länsi-Balkanin maissa koskevan lausunnon mukaisesti. Siitä sovittiin EU:n ja Länsi-Balkanin maiden sisä- ja oikeusasioita käsittelevällä ministerifoorumilla 16. joulukuuta 2016. Komissio aloitti 30. toukokuuta 2017 räjähteiden lähtöaineita koskevan EU:n asetuksen tarkistamisen tarkoituksenaan vahvistaa sellaisiin kemiallisiin aineisiin sovellettavia rajoituksia ja valvontaa, joita voidaan käyttää omatekoisten räjähteiden valmistamiseen. Useissa alueellisissa työpajoissa, joihin osallistuu jäsenvaltioiden viranomaisia, edistetään täytäntöönpanoa kansallisella tasolla ja varmistetaan asiaankuuluva tiedonvaihto. Aiemmat ja viimeaikaiset terrori-iskut, esimerkiksi Barcelonan ja Manchesterin iskut, ovat osoittaneet, että niiden painopiste on niin sanotuissa pehmeissä kohteissa, joita ovat julkiset tilat, kuten koulut, hotellit, uimarannat, kauppakeskukset, kulttuuri- ja urheilutapahtumat, ihmisiä täynnä olevat alueet ja liikennekeskittymät. Komissio on lisännyt toimiaan tällä osa-alueella ja tarjonnut jäsenvaltioille foorumin tiedon ja parhaiden käytäntöjen jakamista varten. EU:n ensimmäinen pehmeiden kohteiden suojelemista käsittelevä työpaja järjestettiin 6. ja 7. helmikuuta 2017, ja jäsenvaltioiden kanssa sovittiin silloin useista toimintalinjoista ja toimista. Komissio perusti myös jäsenvaltioille alustan asiakirjojen ja ohjeaineistojen jakamista varten sekä pehmeiden kohteiden suojelua koskevan tarkistuslistan. Komission rahoittama Belgian ja Alankomaiden pehmeisiin kohteisiin keskittyvä kriisiharjoitus pidettiin 29. kesäkuuta 2017 pehmeiden kohteiden suojelun eri lähestymistapojen kokeilemiseksi. Liikenneturvallisuuden alalla EU on kehittänyt yhteisen riskinarviointiprosessin konfliktialueiden yläpuolella tapahtuvan siviili-ilmailun, lentorahdin ja kolmansista maista tulevien lentojen matkustajien turvallisuuden parantamiseksi. Viimeksi mainitun suhteen tätä täydennetään kolmansissa maissa toteutettavilla valmiuksien kehittämistoimilla. Viime vuonna jatkettiin terrorismin rahoitusta koskevan toimintasuunnitelman täytäntöönpanoa terrorismin rahoittamisen havaitsemiseksi ja estämiseksi erityisesti komission esittämien lainsäädäntöehdotusten perusteella. Komissio esitti joulukuussa 2016 kolme säädösehdotusta , joilla täydennetään ja vahvistetaan EU:n oikeudellista kehystä rahanpesun , laittomien rahavirtojen sekä varojen jäädyttämisen ja menetetyksi tuomitsemisen aloilla . Komissio ehdotti jo heinäkuussa 2016 neljänteen rahanpesudirektiiviin muutoksia uusien terrorismin rahoituskeinojen (esim. virtuaalivaluuttojen ja ennalta maksettujen korttien) torjumiseksi ja avoimuuden lisäämiseksi edistääkseen rahanpesun torjuntaa. Uusin ehdotus terrorismin rahoituksen torjumiseksi esitettiin 13. heinäkuuta 2017, kun komissio teki ehdotuksen asetuksesta, jolla pyritään estämään kolmansista maista laittomasti vietyjen kulttuuesineiden tuonti EU:hun ja varastointi siellä. Komissio kehottaa lainsäätäjiä etenemään pikaisesti näiden tärkeiden ehdotusten käsittelyssä. Komissio hyväksyi toukokuussa 2017 oikeasuhteisia poliisin tekemiä tarkastuksia ja poliisiyhteistyötä Schengenin alueella koskevan suosituksen . Siinä vahvistetaan toimenpiteet, jotka Schengen-valtioiden olisi toteutettava voidakseen hyödyntää paremmin poliisin olemassa olevia valtuuksia yleiseen järjestykseen tai turvallisuuteen kohdistuvien uhkien torjunnassa. Komissio järjesti suosituksensa täytäntöönpanon tukemiseksi jäsenvaltioiden kanssa työpajan 10. heinäkuuta 2017 ja toisen työpajan 8. syyskuuta 2017.



4. Radikalisoitumisen ehkäiseminen ”Sen vuoksi johtamani komissio on asettanut turvallisuuden alusta lähtien etusijalle: (…) olemme tehneet yhteistyötä internetyritysten kanssa poistaaksemme terroristien propagandan verkosta ja olemme puuttuneet radikalisoitumiseen kouluissa ja vankiloissa.” Komission puheenjohtaja Jean-Claude Juncker, Unionin tila 2016 Tehokkainta terrorismin vastaista politiikkaa on sen estäminen, että ihmiset kokevat väkivaltaa ja terroria ihannoivat viestit houkutteleviksi. Komissio lisäsi viime vuonna tukeaan jäsenvaltioiden asiaan liittyville toimille kansallisella ja paikallisella tasolla ja toteutti toimia, joita esitettiin kesäkuussa 2016 annetussa tiedonannossa väkivaltaisiin ääriliikkeisiin johtavan radikalisoitumisen ehkäisemisestä . Komissio jatkoi viime vuonna työtään internetalustojen kanssa verkossa tapahtuvan radikalisoitumisen torjumiseksi estääkseen terroristeja hyödyntämästä internetiä ja suojellakseen verkon käyttäjiä. EU:n internetfoorumilla on kaksi päätavoitetta: terroristisen sisällön saatavuuden vähentäminen verkossa ja kansalaisyhteiskunnan kumppaneiden vaikutusmahdollisuuksien lisääminen tehokkaiden vaihtoehtoisten narratiivien määrän kasvattamiseksi verkossa. Ensimmäisen tavoitteen osalta Europolin internet-ilmoitusyksiköllä on edelleen tärkeä tehtävä internetyritysten huomion kiinnittämisessä terroristiseen sisältöön. Runsaan kahden vuoden aikana on ilmoitettu yli 35 000 esiintymästä, joista 80–90 prosenttia on poistettu. On kuitenkin selvää, että pelkät vastatoimet eivät riitä estämään tehokkaasti terroristisen aineiston levittämistä verkossa. Siksi komissio oli tyytyväinen siihen, että neljä suurinta yritystä sitoutui joulukuussa 2016 pidetyssä EU:n internetfoorumin toisessa korkean tason kokouksessa ”hash-tietokannan” eli avainsanojen tietokannan luomiseen. Tietokanta estää yhdeltä alustalta poistetun terroristisen aineiston lataamisen toiselle alustalle. EU:n internetfoorumin jäsenet julkaisivat 17. heinäkuuta 2017 terroristisen verkkosisällön torjumista koskevan toimintasuunnitelman noudattaakseen Taorminassa pidetyssä G7-ryhmän huippukokouksessa, G20-ryhmän terrorismia koskevassa toimintasuunnitelmassa ja Eurooppa-neuvoston kesäkuussa 2017 antamissa päätelmissä esitettyjä kehotuksia. Toimintasuunnitelma sisältää toimenpiteitä, joilla tehostetaan laittoman terroristisen verkkosisällön automaattista tunnistamista, jaetaan asiaankuuluvia tekniikoita ja työkaluja pienempien yritysten kanssa, luodaan avainsanojen tietokanta ja otetaan se täysimääräisesti käyttöön ja kehitetään kansalaisyhteiskunnan valmiuksia laatia vaihtoehtoisia narratiiveja. Kuten EU:n internetfoorumilla joulukuussa 2016 ilmoitettiin, kansalaisyhteiskunnan vaikutusmahdollisuuksia parantava ohjelma (CSEP) on nyt käynnistetty. Ohjelman tarkoituksena on auttaa lisäämään tehokkaiden, vaihtoehtoisten narratiivien määrää verkossa. Komissio on myöntänyt sille 10 miljoonan euron rahoituksen. Komissio jatkoi viime vuonna radikalisoitumisen ehkäisemisen ja torjumisen tukemista kansallisella ja paikallisella tasolla erityisesti tekemällä radikalisoitumisen torjunnan verkoston puitteissa yhteistyötä paikallisten toimijoiden kanssa yhteisötasolla. Verkosto on tarjonnut jäsenvaltioille koulutusta ja neuvontaa, kehittänyt lukuisia parhaita käytäntöjä ja ohjeita sekä laatinut oppaita ja suosituksia. Niissä käsiteltyjä aiheita ja kysymyksiä ovat muun muassa polarisoituminen, radikalisoituminen vankiloissa ja vapautuville vangeille tarkoitetut ohjelmat, perheiden tukitoimet, nuorisotyö ja koulutus, lähipoliisitoiminta, viestintä ja propaganda, nuorten osallistumisen ja vaikutusmahdollisuuksien lisääminen sekä suhtautuminen palaaviin vierastaistelijoihin. Komissio perusti 27. heinäkuuta 2017 radikalisoitumista käsittelevän korkean tason asiantuntijaryhmän , johon kuuluu keskeisiä Euroopan ja kansallisen tason sidosryhmiä. Ryhmän tehtäviin kuuluu ohjaavien periaatteiden ja suositusten laatiminen jatkotyölle tällä osa-alueella niin unionissa kuin kansallisellakin tasolla. Lisäksi se arvioi, tarvitaanko radikalisoitumisen ehkäisytyössä EU:n tasolla jäsennellympiä yhteistyömekanismeja. 5. Käynnissä oleva työ EU:n turvallisuuspolitiikan kattavassa arvioinnissa tunnistetaan haasteita ja puutteita turvallisuusunionissa tehtävässä yhteistyössä ja tuodaan esiin tarve kehittää ja mukauttaa nykyisiä politiikoja ja välineitä, jotta voidaan vastata muuttuviin turvallisuusuhkiin ja haasteisiin.